टीबी कालोनी निवासी 17 वर्षीय मोनिका सोमवार शाम करीब सात बजे शिवकुटी में कोचिंग से अपने घर लौट रही थी। तेलियरगंज में उसे एक रोडवेज बस कुचलते हुए निकल गई। खबर जंगल में आग की तरह फैली और देखते ही देखते गली मोहल्ले से युवाओं का हुजूम हाईवे पर जमा होने लगा। पुलिस को युवाओं के इतना उग्र होने की आशंका नहीं थी। युवाओं ने जब लखनऊ-इलाहाबाद हाईवे जाम कर दिया तो कई थानों की फोर्स लेकर पहुंचे पुलिस अधिकारियों ने उन्हें हटाने का प्रयास किया। इस पर युवा उग्र हो गए और उन्होंने पथराव शुरू कर दिया। तीन बसों, एक टैंकर और दो बाइक को आग के हवाले कर करने के साथ जबर्दस्त पथराव किया गया। कुछ पुलिस वाले घायल हुए तो खाकी बैकफुट पर आती दिखी। करीब एक घंटे बाद जब पीएसी पहुंची तो एसएसपी की अगुवाई में पुलिस ने हवाई फायङ्क्षरग की। इसके बाद उपद्रवी भागे, लेकिन बवाल पूरी तरह थमा नहीं था। रात नौ बजे तक लखनऊ रोड पर फाफामऊ के आगे तक, फैजाबाद रोड पर कई किलोमीटर तक और इलाहाबाद में बेली अस्पताल चौराहे तक सैकड़ों की संख्या में वाहन जहां के तहां खड़े थे।